
PRAEFATIO. 


J^uper  in  Nosocomio  Caritatis  ab  111.  professore  Wolff  , 
aegrota  nobis  producta  est,  quae  incertis  spatiis  interpo- 
sitis tubulos  mirae  formae  ac  naturae  per  anum  deposuit. 
Tubuli  ipsi  ostensi  sunt,  autores,  qui  de  similibus  scri- 
psissent, nominati.  Qua  de  re  valde  mirabili,  fere  om- 
nino adhuc  mihi  ignota,  ut  me  edocerem,  scriptores,  quos- 
cunque potui,  pervolvi,  casus  enarratos  collegi,  inter  sese 
comparavi.  Tum,  quum  multa  reperissem  publicatione 
haud  omnino  indigna,  hac  de  re  obscura  quidem  et  apud 
nostrates  praesertim  valde  ignota,  sed  admodum  memo- 
rabili scribere  institui.  Quod  quidem  eo  magis  audere 
potui,  quum  in  hoc  labore  ab  Illustr.  professore  Wolff 
benignissime  sim  adjutus. 

Ne  credas  igitur,  lector  benevole,  me,  quamvis  tiro- 
nem , curiosorum  et  novorum  quasi  esse  venatorem.  In 
his  enim  solis  non  posse  inveniri  medicinae  salutem  ex- 
stimo,  sed  in  eo,  ut,  quae  sciamus,  accuratius  profundius- 
que  perscrutemur.  Equidem  de  ignotis  nota,  quam  nota 
de  notis  alSferre  malui. 

Multae  sunt  res,  ac  naturae  maxime  variae,  quae 
formam  tubulorum  induentes,  per  anum  emitti  possunt. 
Interdum  intestini  ipsius  integras  partes,  ut  in  herniis  in- 
carceratis  et  intussusceptione,  vita  aegrotorum  incolumi, 
abiisse,  et  multi  alii  scriptores,  et  Dr.  Thomson  (l) 
enarrant.  Nec  non  evenire  dicitur,  ut  membrana  intesti- 
norum intima,  quae  villosa ‘nominatur,  perfecte  soluta 
et  tubi  intestinalis  formam  referens,  ex  ano  prolabatur; 
qua  similitudine  multi  in  errorem  ducti  sunt,  intestina  ipsa 
vel  omnia,  vel  maximam  partem  prolapsa  esse.  Equidem 
ingenue  fateor,  minime  verisimile  mihi  videri,  in  tanto 
circuitu  villosam  sejungi,  formam  servare  intestinorum,  et, 
evacuari  posse  sine  maximo  aegrotorum  damno.  Nihilomi- 
nus plures  casus,  huc  pertinentes,  et  a veteribus  et  a novis 
scriptoribus  enarratos  inveni. 

Huc  attinet,  quod  dicit  van  Swieten(2);  »contin- 
git  quandoque,  ut  per  tumorem  suppuratorium  in  hac  cel- 
lulosa haerentem  secedat  separata  a reliquis  tunica,  inte- 
rior villosa  et  exeat  per  alvum  referens  figura  sua  ca- 
vum intestinalem  tubum.«  T u 1 p i u s(3)  de  dysenteria  dis- 
serens contendit,  «expellere  eam  ab  intestinis  modo  cruo- 
rem  cum  quibusdam  mucosis,  modo  opima  ac  pinguia, 
modo  ramenta  tunicae  interioris,  modo  vero  quaedam 
carnosa,  uti  nos  videmus  integram  intestini  recti  mem- 
branam.» 

/ 

(1)  Edinburgh  medical  and  surgical  Journal  1836.  April. 

(2)  van  Swieten  Tom.  III.  p,  183.  Ed.  Lugd.  Batav.  1758. 

(3)  Tui  pii  observation.  med.  Lib.  III.  Oap.  XV'^11. 

Apiiius(l)  narrat,  virum  qiiendam  quadraginta  no- 
vem annos  natum,  quum  diu  valetudine  infirma  usus  es- 
set, tandem  in  febrem  acutam  incidisse  et  primum  per  os, 
tum  per  anum  membranas  tubulosas,  sanguine  purulento/ 
commixtas  ejecisse,  quas,  quum  valvulae  conniveutes  in 
superficie  agnosci  possent,  villosae  ipsius  partes  fuisse 
existimat. 

Morgagni  membranam,  ex  ajio  prolapsam,  quam 
villosam  ipsam  fuisse  putat,  «cineream,  lividam,  membra- 
nis gangraenosis  similem«  describit.  Tartra(2)  narrat, 
mulierem  quandam,  quum  acido  nitrico  venenata  esset, 
viginti  diebus  post  magnam  copiam  membranarum  inter 
' sese  convolutarum  per  anum  emisisse,  in  quibus , quum 
dissolutae  atque  in  suam  formam  redactae  essent,  per- 
spicue forma  oesophagi  et  ventriculi,  nec  non  structura 
membranae  villosae  agnosci  potuisset.  Lefaucheux(3) 
casum  affert,  in  quo  per  vomitum  tunicae  villosae  pars  , 
promota  sit,  et  in  Casperi(l)  Ephemeridibus  villosae 
partes  in  sedibus  inventas  esse  affirmatur. 

Multi  autem  scriptores,  qui  contendunt,  membranas 
emissas,  quas  viderint,  villosam  fuisse  ab  intestinis  solu- 
tam, id  maxime  pro  opinione  sua  afferunt,  quod  illae 
membranae  valvulas  conniveutes  perspicue  ostenderint. 


(1)  Eiihem.  med.  Phys.  Gennaii.  l)ec.  HI.  An.  IX  el  X.  ob- 
sfir.  179.  p.  315. 

(2)  Traile'  de  1’Erapoisonnemenl  par  l’acide  Nilriqne.  Par,  180fi. 

(3)  Journal  general  de  Medecin  XXIII.  349. 

(4)  Caspers  Wochenschrift  1834.  No.  12,  S.  180. 

Quod  quidem  minimi  momenti  est.  Nam  ea,  quae  val- 
vulas esse  crediderunt,  saepe  non  valvulae  ipsae  fuisse, 
sed  ex  fibrine  simplici,  earum  figuram  referente,  consti- 
tisse videntur.  Sic  Treyling  dicit:  «vaginam  mox  mi- 
croscopii  scrutinio  nunc  siccam,  nunc  aqua  emollitam 
subjeci,  sed  quamvis  figuram  intestini  coli  cum  valvulis 
conniventibus  adaequaret,  nulla  tamen  potui  aut  vasa  san- 
guifera  aut  fibrarum  tractus  detegere,  nihil  enim  aliud, 
quam  simplex  lamina  valde  tenuis  et  homogeneae  sub- 

I 

stantiae  simillima  illi,  quae  ex  Ichthyocolla  in  gluten  re- 
soluta et  supra  marmor  politum  aut  tabulam  vitream  ex- 
tensa et  arefacta  oritur,  apparebat.» 

Moson  Good  (0  de  tubulis  ex  ano  evacuatis  dis- 
serens, commemorat:  hos  saepe  propter  formam  cum 
membrana  mucosa  commutatos  esse,  in  quem  errorem 
etiam  Dr.  Simson  incidisse  videatur;  carere  autem  hanc 
lymphaticam  exsudationem  structura  Vasculosa,  extendi 
non  posse,  et  formam  amittere,  simulae  manu  prehendatur. 

♦Itaque  saepe  quidem  villosae  secreta  pro  villosa 
ipsa  habita  esse  constat;  nonnunquam  autem  et  villosae 
ipsius  aliquas  partes  dejici  posse  verisimillimum  est. 
Nam  oculi  quoque,  oris,  organorum  sexualium  membra- 
nam mucosam  et  destrui  sine  magno  damno  et  mox  rege- 
nerari posse  videmus. 

I ^ 

(1)  Confer,  jiag.  10. 

(2)  EdinI».  ]>Ted.  Essavs  rol,  V.  ji.  l.SO. 

Saepius  autem  membranae,  quae  evacuantur,  acciden- 
tales sunt,  in  intestinis  nempe  vario  modo  progignuntur. 
Inter  has  eae  saepissime  obveniunt,  quae,  ut  brevi  dicam, 
pelliculis  in  Angina  membranacea  aliisque  morbis,  de  qui- 
bus postea  nonnulla  afferam,  a membrana  mucosa  secretis, 
simillimae  sunt.  Constant  enim  e fibrine  et  albumine, 
fibris  et  structura  omni  carent,  mollioris  sunt  consistentiae, 
ut,  si  in  spiritu  vini  per  aliquod  tempus  servantur,  forma 
mutetur  (Powell),  extendi  non  possunt,  quin  rumpantur, 
color  inter  album  et  rubrum  medium  tenet,  interdum 

cinereae  sunt,  interdum  fuscae.  Tamen  non  omnes  seri- 

/ 

ptores  quamvis  de  iisdem  concrementis  loqui  videntur, 
eadem  de  eorum  specie  afferunt.  Fernelius  (1)  lega- 
tum C a r o 1 i V.  Imperatoris  »durum  ac  firmum  quippiam« 
per  anum  ejecisse  narrat;  Treyling  (2)  de  «cannulis 
cartilagineis«  loquitur;  Helmontius  membranam,  quum 
arefacta  esset,  pergamenae  similem  fuisse,  contendit;  et 
Bauer(3)  in  epistola  ad  Hahnium  se  «concrementum 
fibrosum,  cartilagineum»  in  aegroto  vidisse  scribit,  nec  quae 
Spindler(‘l)  dicit  «frusta  compacta,  albicantia,  aequalia^ 
quasi  polyposa»  ad  descriptionem  meam,  ex  casibus  qua- 
draginta vel  quinquaginta  diligenter  a me  perlectis, 
ductam,  omnino  quadrare  videntur.  Interdum  autem 
membranae  ac  tubuli  revera  aliam,  quam  descripsi,  speciem 

(1)  Fernelii  Patholog.  Lil».  VI.  Caj).  IX. 

(2)  Acia  i)liy!iico -medica  NorimLerg.  1740  observat.  127. 

(3)  Halleri  Desp.  Med.  Pracl.  III.  463. 

(4)  Observaiioii.  iiiedicinal.  Oentur.  Frf,  a.  M.  1714.  No.  45. 

praebent;  constant  enim  e muco,  nunc  viscido,  nunc  pel- 
lucido ac  quasi  vitreo,  qui  glutine  tenaci  in  formam  mem- 
branaceam redigitur;  cujus  rei  auctores  Heurnium, 
Kampfium,  Maur,  Hoffmann,  alios  afferre  possum. 
Monro  (l)  casum  affert,  in  quo  membranae  e viscida 
gelatina  commixta  cum  lympha  coagulabili  constabantj 
et  Abercrombie  (2)  narrat,  ab  eodem  aegroto  simul 
frusta  fibrosa,  gelatinam  pellucidam,  massasque  hydati- 
dibus  similes  dejectas  esse.  Sed  hae  membranae  et  na- 
tura et  ortu  ab  iis,  quas  supra  descripsi,  toto  coelo  di- 
versae sunt,  quas  duas  membranarum  species  scriptores 
inter  sese  confudisse  videntur. 

Forma,  quam  haec  coagula  inducunt,  valde  variabi- 
lis est  et  inconstans,  nec  quidquam  ex  ea  ad  morbi  na- 
turam concludi  potest.  Saepe  quidem  membranae,  quum 
in  tubo  formentur,  tubulorum  formam  assumunt,  quam 
servantes  aut  per  anum  aut  per  os  evacuantur.  Ili  tu- 
buli, a quibus  Mason  Good  (3)  morbo  nostro  nomen 
diarrhoeae  tubularis  indidit,  magnitudine  sunt  diversis- 
simi, alii  digitos  nonnullos,  alii  plures  ulnas  longi  sunt,  et 
apud  nonnullos  autores  eos  inveni  longitudine  sex  vel 
septem  ulnarum  (4),  ut  mirari  possis,  quod^in  magna 

(1)  Dr.  Monro.  Tlie  3Iorl)id  Anatomy  of  llie  liiiinan  Gul- 
lel  elc.  E(linl).  1811.  p.  120. 

(2)  Dr.  Abercrombie  oii  the  Diseases  of  the  Stomacli  elc. 
E(Iiiil).  1828. 

(3)  ‘The  SUidy  of  Medicine  by  John.  Ma.son  Good.  Lon 
don  1834.  Vol.  1.  p.  209. 

(4)  Cf.  Sp  indi  er  observalion.  mediciiialium  Cenluria  No.  45, 

curvataque  per  intestina  via  formam  ac  continuitatem  ^ 
suam  integram  servare  potuerint.  Diametros  vel  omnino, 
vel  fere  omnino  diametro  intestini,  in  quo  formantur  tu- 
buli, respondet;  interdum  vero  minor  est. 

Sed  non  semper,  ut  dixi,  quae  excernuntur,  quamvis 
ejusdem  naturae  et  originis  sint,  figuram  tubulosam  osten- 
dunt,' seu  eam  statim  ab  initio  non  habuerint,  seu  amise- 
rint in  longo  per  intestina  transitu.  Itaque  nonnumquam 
aut  tubuli  disscissi  et  imperfecti,  aut  membranarum  sim- 
plicium majora,  minorave  frusta,  aut  globuli  membrana- 
rum multifariam  inter  sese  complicatarum,  aut  flocculi 
parvi,  aut  denique  massae  omnino  informes  ejiciuntur. 
Copia  membranarum  excretarum  varia  est,  modo  pauca 
‘abeunt,  frusta  nonnulla,  modo  tanta  eorum  multitudo, 
qua  totum  tubum  iutestinalem  vestitum  fuisse  putes. 

Haec  habui,  quae  de  natura  ac  forma  membranarum 
afiTerre  potui;  jam  ad  symptomata  ipsa,  quae  earum  de- 
jectionem et  antecedunt  et  comitantur,  et  denique  subse- 
quuntur, transire  liceat.  Itaque  jam  ab  initio,  quamvis 
extra  eum  ordinem,  quem  sequi  in  hac  dissertatione  in- 
stitui, id  praemittendum  est,  inflammationem  pluribus  ho- 
rum casuum,  iis  exceptis,  de  quibus  postea  aliquid  affe- 
ram, subesse,  si  quidem  licet  a dolore  et  antecedente  et 
comitante,  et  a similibus  aliorum  organorum  inflammatio- 
nibus, similem  exitum  prae  se  ferentibus,  in  illam  con- 
cludere. 

Dr.  Thomson  (1)  morbum  nostrum  in  tres  ordi- 

(1)  The  Ediniturgh  medicat  and  surgical  Journal  1836.  Jiily, 

nes  dividi  vult.  Primo  orduii  eos  casus  adnumerat,  in 
quibus  aegroti,  quum  semel  tubulos  ejecerint,  in  sanatio- 
nem perfectam  restituantur,  secundo  eos,  in  quibus  mem- 
branae plures  per  hebdomades  appareant,  tum  evane- 
scant; ad  tertium  denique  ordinem  eos  casus  refert,  qui 
diu  durantes  spatiis  haud  certis  interpositis  denuo  recru- 
descant, ac  novis  semper  accessionibus  aegrotos  urgeant. 
Sed  haec  morbi  distinctio  subtilior,  nec  rei  naturae  con- 
sentanea esse  videtur;  aptius  erat  morbum  acutum  a 
chronico  differre.  In  dysenteria  enim  et  gastritide  aliis- 
que acutissimis  intestinorum  inflammationibus  nonnum- 
quam concrementa  fibrosa  aut  per  anum  aut  per  os 
emitti,  a nonnullis  scriptoribus  relatum  inveni;  tamen 
quum  hi  morbi  nihil  differant  a solito  eorum  decursu, 
diutius  in  his  describendis  commorari  necesse  non  erit, 
ac  statim  transeundum  ad  eos  casus,  qui  aut  chronice 
percurrant,  aut  quamvis  sint  acutissimi  proprium  quid- 
quam in  se  habere  videantur. 

Interdum  eruptionem  hujus  morbi  molestiae  diver- 
sissimae, quae  ad  totius  corporis  conditionem  referri  de- 
bent, diu  antecedunt,  quales  sunt  hystericae,  rheumaticae, 
hypochondriacae,  arthriticae  multaeque  aliae;  interdum 
aegroti  certum  tempus,  causas  certas  afferunt,  e quibus 
morbus  exordium  ceperit,  quum  aliquod  vel  medicamen- 
tum, acrimonia  sua  intestina  irritans,  vel  venenum  sum- 
sissent  vel  aliud  quidquam,  quod  mechanico  modo  mo- 
lestias affert,  devorassent.  Primum  ac  proprium  quasi 
symptoma,  quod  impetum  ipsum  antecedit,  constipatio  est 

pertinacissima  et  quae  medicamentis  plurimis  resistat. 
Sequuntur  dolor  in  certo  loco  fixus,  major  ininorve,  tor- 
mina ventris,  appetitus  ciborum  dejectio,  vomituritiones ; 
interdum  haec  omnia  leniter  decurrunt,  nec  cum  febri 
conjuncta  sunt;  interdum  symptomata  graviora  sunt,  ac- 
cedunt dolores  colici,  spasmi  flatulenti,  tympanitis,  febris 
adest  magna,  pulsuum  frequentia  et  durities,  summa  an- 
xietas, sitis  magna,  calor  exauctus,  urina  rubra,  omniaque 
alia,  quae  febricitare  aegrotum  significant.  Quae  omnia, 
vehementia  modo  ac  turbida,  saepe,  quum  sufficiens  mem- 
branarum copia  abierit,  repentino  ac  quasi  in  fulguris 
modum  evanescunt. 

Interdum  autem  plures  dies  evacuatio  membranarum 
durat,  nec  statim  omnia  symptomata  remittunt.  Nonnun- 
quam  etiam  fit,  ut  tubuli,  quum  longiores  sint,  sphincteris 
contractione  constricti  ano  adhaerescant,  dolores  diros 
aegroto  commoveant,  nec  aliter  nisi  multis  clysteribus 
datis  removeri  possint.  (Thomasius), 

Sedes,  quae  simul  cum  membranis  dejiciuntur,  nunc 
liquidae  ac  serosae,  nunc  durae  ac  naturales,  interdum 
autem  sanguine  et  pure  commixtae  sunt,  quod  quidem  in 
iis  casibus  contingit,  qui  acutius  decurrunt  et  majorem 
membranae  mucosae  destructionem  secum  ferunt. 

Haec  symptomata  modo  descripta  variantur  aliquan- 
tulum pro  loci  affecti  varietate.  — Mason  Goodin 
libro  supra  allato  fatetur,  se  ab  initio  credidisse,  modo 
intestina  crassa  et  rectum  ea  affectione  corripi  posse, 
qua  ad  membranas  secernendas  disponantur,  tamen  apud 

alios  scriptores  legisse,  in  tenuibus  quoque  intestinis, 

/ 

praecipue  in  duodeno  eandem  inflammationem  cum  exitu 
eodem  locum  habere;  equidem  fateor,  in  pluribus  hujus 
morbi  descriptionibus  a me  perlectis,  duodenum  et  ileum 
inflammatione  correpta  fuisse. 

Illam  phlogosin,  quae  os,  pharyngem  et  oesophagum 
afficit,  quaeque  a nobis  aphtha  infantilis,  a Francogallis 
muguet,  a Bretonneau  denique  diphtheritis  appellatur, 
neque  in  neonatis  solum  et  infantibus  sed  interdum  etiam 
in  adultis  reperitur,  nostro  morbo  adnumerandam  esse  puto. 
Quae  quidem  sententia  eo  etiam  firmatur,  quod  nonnum- 
quam, tametsi  perraro  evenit,  ut  affectio  aphthosa  ad 
ventriculum  et  intestina  ipsa  prorepat. 

Bretonneau  (l)  in  praestantissime  illo  opere,  quod 
postea  etiam  afferam,  duos  casus  narrat  diphtheritidis , in 
quibus  affectio  inflammatoria  usque  ad  cardiam  progressa 
est.  Billard  (2)  ter  ventriculum,  semel  ileum,  semel 
coecum  et  colon  inflammatione  membranacea  correpta  in- 
venit. Percival  (3)  refert,  infantem  duorum  annorum 

% 

febri  aphthosa  correptam,  substantias  annulares  per  anum 
emisisse,  quae  partibus  intestinorum  similes  erant,  sed 
structura  organica  carebant.  Has  nihil  aliud  fuisse  dicit,  . 


(1)  Bretonneau,  fles  inllaminations  speciales  ' du  tissu  inu- 
queux.  Paris  1826. 

(^2)  Traile'  des  inaladies  des  Enfans  p.  315. 

(3)  l)r.  P ercival  Miscellaneoiis  Communicalions  mein,  med. 
Societv  of  London  II.  60,  1789, 

nisi  gluten  ab  intestinis  inflammatione  aphthosa  affectis 
secretum. 

Abercrombie  virum  annorum  viginti  sex  post 

refrigerium  tonsillarun»  tumore  vocisque  raucitate  affectum 

/ 

esse  narrat,  fauces  rubefactas  fuisse  et  hic  illic  crustis 
aphthosis  sparsas;  mox  febrem  accessisse;  diebus  octo 
vel  novem  post  convaluit,  sed  remanserunt  raucitas  vocis 
et  crustae  aphthosae.  Itaque  post  aliquot  dies  fel)ris  re- 
diit, ac  tum  omnia  symptomata  exaucta  sunt,  magna  ad- 
fuit dyspnoea,  tussis,  dysphagia,  vomituritio,  et  febris  in 
i 4;yphosam  transire  visa  est;  mox  tussiendo  et  vomendo 
magnam  copiam  concrementorum  membranaceorum  eva- 
cuavit; tandem  sub  finem  tertiae  hebdomadis  obiit. 
Sectione  instituta  pharynx  et  epiglottis  membranis  te- 
neris leviterque  adhaerentibus  obtecta  videbantur,  per 
totum  autem  oesophagum  usque  ad  cardiam  duae  laminae 
membranaceae,  inter  se  non  cohaerentes  percurrebant. 
Hic  casus  memorabilis  tres  morbos,  anginam  membrana- 
ceam, diphtheritidem  ac  morbum  nostrum,  inter  se  conjun- 
ctos, atque  omnium  naturam  eandem  esse  ostendit. 

In  ventriculo  rarius,  ac  magis  acuto  quam  chronico 
modo  membranae  formari  videntur,  quae  hinc  breviorem 
viam  sequentes,  saepius  per  os  vomeudo,  quam  per  anum 
evacuari  solent.  Duodeni  autem  partem  superiorem  sae- 
pissime morbi  sedem  esse  jam  supra  commemoravi.  Huc 
omnes  casus  pertinere  videntur,  de  quibus  Dr  Powell(I) 


(l)  Med.  Tran.sact,  vol.  VI.  art.  VI, 

dicit,  symptomata  membranarum  per  anum  depositionem 
" antecedentia  talia  fuisse , quae  concrementis  felleis  duc- 
tum choledochum  transeuntibus  procreentur,  aegrotos  de 
dolore  in  epigastrio  queri,  qui  interdum  remittat  interdum 
valde  increscat,  intra  paroxysmos  febrem  accedere,  lin- 
guam pituita  obductam  esse,  ventriculum  irritatum,  colo- 
rem induere  aegrotos  viridem,  qualis  spectetur  in  ictero, 
constipationem  adesse,  aut  si  sedes  deponantur  albas  esse 
et  argillaceas.  Itaque  his  symptomatibus  quum  credere 
adduceretur  fore,  ut  calculi  fellei  sint  abituri,  valde  se 
admiratum  esse,  quod  in  excrementis  calculos  nullos, 
sed  membranas  et  tubulos,'  supra  descriptos  invenerit. 
Verdries  (1)  narrat,  virum  quendam  quinquaginta  an- 
norum febri  biliosa  et  diris  in  abdomine  doloribus  cor- 
reptum esse,  tum  doloribus  et  febri  liberatum  colorem 

ictericum  induisse;  mox  autem  evacuatis  per  plures  dies 
\ 

multis  tubulis  e viscido  muco  constantibus  ad  valetudi- 
nem optimam  reductum  esse.  Similem  casum  K a m p f (2) 
refert.  Quaeritur  in  his  casibus  illa  icteri  symptomata 
utrum  aut  spasmo  aut  inflammatione  ductus  choledochi 
secundarie  et  consensualiter  quasi  affecti,  an  eo  procreen- 
tur, quod  secretum  duodeni  membranaceum  mechanico 
modo  impediat,  quominus  fel  in  intestinum  defluat.  Mihi 
quidem  altera  sententia  verisimilior  esse  videtur,  propterea 


(1)  I.  M.  Verdries  de  pelliculis  intestinali  tunicae  simili 
bus  Observat.  Medie.  Cent.  I.  obs.  19. 

(2)  Kampf  neue  Methode  die  Krankbeiten  des  Unterleibs 
zu  heilen.  Leipzijf  1786. 


17 


quod  omnia  symptomata  statim  cessant,  simulae  mem- 
branae remotae  sint.  Intestina  crassa  et  rectum  si  in- 
flammatio corrumpit  et  locus  doloris  alius  est,  loco  'af- 
fecto respondens,  nec  constipatio  alvi,  sed  potius  diar- 
rhoea, tenesmus  aliaque  symptomata  dysenteriae  leni- 
ter decurrentis  adesse  solent.  (Gendrin). 

Jam  supra  dixi  inflammationem  membranaceam,  quum 
chronice  progrediatur,  haud  raro  paroxsymos  habere 
(Monro)  ; nunc  addam  eos  sua  sponte  redire,  nulla  causa 
occasionali  accedente ; typum  quendam  in  iis  invenire  non 
potui,  sed  modo  longis,  modo  brevioribus  intervallis  re- 
deunt. Multi  extra  paroxysmos  omnino  bene  se  habent, 
alii,  etiamsi  symptomatum  exacerbatione  liberi  sint,  dys- 
pepsia, dolore  obtuso,  obstructione  alvi,  aliisque  re- 
bus molestantur.  Tempus,  quod  hic  morbus  durat,  valde 
varium  est,  nam  hebdomadibus  nonnullis,  ant  annis  prae- 
terlapsis finitur;  interdum  autem  per  omnem  vitam  re- 
manet. Omnem  aetatem,  omnem  sexum  et  constitutionem 
corripit,  tamen  ex  casibus  quadraginta  vel  quinquaginta, 
quos  colligere  potui,  haud  ineptum  mihi  esse  videtur 
concludere,  mulieres  magis  inclinare  ad  hanc  inflamma- 
tionem, quam  viros,  et  magis  graciles,  hystericas,  quam 
robustas,  aliter  validas.  — Quum  ea  inflammatio,  de 
qua  agimus  et  natura  et  exitu  tam  magnopere  a quacun- 
que alia  intestinorum  plilogosi  discrepet,  magnam  dedi 
operam,  ut  in  causis  et  praedisponentibus  et  occasionali- 
bus  aliquid  omnium  commune  detegerem , quo  illam  dif- 
ferentiam interpretarer;  tamen  nihil  inveni,  quod  audeam 

pro  certo  afierre.  Saepissime  autem  dispositioni  hyste- 
rico-rheumaticae,  hypochondriacae,  arthriticae  hanc  in- 
flam Hiationis  speciem  originem  debere,  minime  dubito. 
Nonnumquam  cum  menstruationis  et  functionum  sexua- 
lium turbationibus  coliaerere  videtur,  haud  raro  enim  de- 
crcpiditatis  tempore,  et  mensibus  irregularibus  apparet. 
Fortasse  haud  indignum  memoratu  erit’,  multos  aegrotos 
aut  reapse  vermes  habuisse,  aut  certe  eorum  suspicionem 
excitasse.  — Haud  raro  evenit,  ut  medicamentis  drasti- 
cis  majori  dosi  sumtis  [Monroj  Th  o masius  (l)]  vel 
venenis,  aut  alia  quapiam  re  mechanico  modo  intestina 
irritante,  phlogosis  illa  specifica  oriatur,  neque  tum  necesse 
est  eam  acutam  esse,  sed  saepe,  quamvis  tali  modo  orta, 
chronice  decurrit.  Venena  autem  neque  omnia,  neque  omni 
dosi  inflammationem  membranaceam  efficere  valent  (2); 
quae  enim  vim  habent  chemicam  et  corrosivam,  aut  gan- 
graenam, aut  certe  suppurationem  efficiunt,  ut  membra- 
nae producantur,  ne  certum  gradum  inflammatio  super- 
cedat, opus  est.  Pulvere  Cantharidum  devorato  eam  or- 
tam esse  et  apud  nonnullos  alios,  et  apud  Andral  (3) 
enarratum  inveni,  quod  mihi  eo  memorabilius  visum  est, 
quo  magis  conveniat  cum  experimento,  quod  de  eodem 
pulvere  fecit  Bretonneau. 

Jam,  quum  ad  proximam  morbi  nostri  causam  trans- 
eamus, ut  primum  inflammationis  eum  producentis  natu- 

(1)  T li  o m a s i u s,  Epliemerid.  Dee,  III.  Ann.  III.  ol)s.l90,  p.3I9, 

(2)  Hlayo,  outlines  of  Palliology  p.  282, 

(3)  Rectierches^  sur  raiialomie  patliologique  <lii  catial  digestif. 

rani  cognoscamus,  de  similibus  membranae  mucosae  se- 
t cretionibus  nonnulla  afferre  necesse  erit.  — Quilibet 
anginam  membranaceam  novit,  quae  illi  membranae  fa- 
tali nomen  debet,  cui  a multis  exitus  hujus  morbi  letha- 
i lis  soli  adscribitur.  Quin  haec  membrana  et  natura  et 
I specie  simillima  sit  membranis  ex  tubo  intestinali  inter- 

i 

dum  dejectis  nemo  dubitabit,  qui  utrasque  viderit.  De 
diphtlieritide  autem  jam  supra  uberius  locuti  sumus.  Si 
, vero  quis  dicat,  hos  duos  morbos  nullo  modo  cum  no- 
I stro  posse  comparari,  nec  quidquam  simile  inter  hunc  et 
illos  existere,  quum  illi  specifice,  ut  ita  dicam,  decurrant, 
et  morl)i  sint  sui  generis;  naturam  specialem  anginae  et 
diphtlieritidis  minime  nego,  sed  in  exsudatione  membrana- 
cea eam  consistere  non  existimo,  potius  in  eo,  quod  ple- 
rumque epidemice  apparent,  quod  certam  aetatem  corri- 
piunt, quod  denique  inflammatio  eos  comitans  non  uno 
et  certo  loco  se  terminat,  sed  longius  prorepit;  exitum 
autem,  membranarum  nempe  formationem,  eundem  esse 
arbitror,  qui  in  aliis  quoque  tunicae  mucosae  morbis  eve- 
nire potest;  ac  quemadmodum  febris  scarlatinosa  et  va- 
rioloidea  sine  scarlatina  etvariolis  interdum  obvenire  di- 
citur, sic  etiam  angina  membranacea  sine  membranis  co- 
gitari potest.  Quae  quidem  sententia  eo  magis  firmatur, 
quod  cbronico  modo  in  bronchiis  fibrinen  deponi  posse 
ipse  vidi.  Ostendebantur  iu  Nosocomio  Caritatis  cor- 
pora alba,  densa,  solida,  albuminis  coagulati  consistentia, 
in  ramos  ita  divisa,  ut  minimas  bronchiorum  ramificatio- 
nes  redderent.  Haec  puella  sedecim  annorum,  ceterum 

saiu,  antecedente  tussi,  dolore  in  pectore,  febricula  mi- 
nima, pluries  tussiendo  emiserat.  Postea  cognovimus  puel- 
lam eandem  esse,  de  qua  narratur  in  Casperi(l)  Ephe- 
meridibus. Vides  igitur  membranas  in  bronchiis  posse 
secerni  absque  omnibus  anginae  membranaceae  proprie 
sic  dictae  symptomatibus.  Contra  et  intestinorum  in- 
flammationem membranaceam  interdum  epidemicam  esse 
apud  unum  scriptorem  inveni  (2).  Is  narrat  Parisiis 
anno  MDCCCXVII.  enteritidem  epidemicam  fuisse,  quae 
furunculis  in  abdomine  eruptis,  et  pseudomembranis  per 
os  et  anum  evacuatis  finiebatur  5 in  sectione  juvenis  ven- 
triculus membrana  falsa  circumvestitus  erat,  membrana 
villosa  erythematosa  erat,  in  ejus  superficie  striae  sub- 
rubrae longitudinales  a membrana  leviter  adhaerente 
obtectae  videbantur.  Bretonneau  eodem  modo  strias 
in  angina  membranacea  inventas  describit. 

In  utero  autem  post  conceptionem  membranam  de- 
ciduam exsudari  quisque  scit;  id  interdum  in  utero  quo- 
que non  gravido  fieri,  minus  fortasse  notum  erit.  Ac 
quidem  Blumenbach  (3)  casum  affert,  in  quo,  quam- 
vis nec  conceptio,  nec  coitus  anteierat,  tunica  decidua 
perfecta  eo  solummodo  orta  est,  quod  organa  sexualia 
nimia  amorum  cupiditate  excitata  erant.  Saepius  evenit, 
ut  menstruatione  forte  difficili  aut  parca  tanta  existat 


, (1)  Casper’s  Wocliensclirift  1836,  Nr.  1. 

(2)  Gendrin,  Hisloire  anatomique  «les  Iiiflammalions  Par. 
1826.  T.  631. 

(3)  Comnienl,  Soc.  Keg.  Scientiae  Giitling.  Vol.  IX. 

uteri  irritatio,  qua  ad  membranas  et  formandas  et  eji- 
ciendas disponatur. 

Morgagni  (1)  multa  exempla  huc  attinentia  nar- 
i:  rat,  dicens,  membranas  emissas  tam  similes  fuisse  deci- 
' duae  ovum  circumdanti,  ut  vix  ab  ea  discerni  potuerint, 
j Prof.  Illustr.  Wolff  easdem  membranas  omnino  similes 

I 

I sibi  videri  iis,  quas  per  anum  evacuatas  viderit,  mihi  di- 
I cit.  Simili  modo  nonnumquam  corpora  lutea  existunt, 
et  in  virginum  ovariis  eorum  cicatrices  interdum  inve- 
niuntur. 

Nec  non  in  vesica  urinaria  similis  phlogoseos  spe  - • 
cies  evenire  posse  videtur.  Destrees  (2)  quidem  vi- 
rum quendam,  enteritidem  et  cystitidem  perpessum,  co- 
piam membranarum  per  anum,  ac  simul  cum  urina  mu- 
cum spissum  commixtum  cum  concrementis  membrana- 
ceis evacuasse  narrat. 

Itaque  in  his  omnibus  casibus  quaeritur,  au  possit 
conditio  aliqua  inveniri,  qua  membranae  mucosae  ad 
fibrinen  et  albumen  secernendum  quasi  contra  suam  na- 
turam disponantur.  Fibrines  autem  eo  majorem  copiam 
in  sanguine  invenimus,  quo  magis  ad  plasticam  naturam 
tendat;  puerili  enim  aetate,  in  inflammatione,  in  muliebri- 
bus, ac  maxime  graviditatis  tempore,  quum  nova  nlci^eiv 
natura  studeat,  sanguinem  fibrine  quasi  scatentem  vide- 
mus. Quare  quum  angina  et  diphtheritis  infantes  paene 
solos  aggrediatur,  in  graviditate  autem  vel  secundum 

(1)  De  sedibus  et  causis  morboniin  Cap,  VIII.  12. 

(2)  M,  Destre’es  Journal  ge’ne'r.  de  Me'decin  XVIII.  20fi. 

normam  ipsam  tunica  uteri  mucosa  membranam  secernat, 
haud  fortasse  omnino  ineptum  sit  suspicari,  in  intestinis 
quoque  inflammationem  membranaceam  tum  potissimum 
oriri,  quum  organismus  magis  ad  plasticitatem  vergat. 
Quae  quidem  sententia  eo  etiam  verisipiilior  fit,  quod  mu- 
lieres potissimum,  ac  tum  maxime,  quum  menses  aut 
parvi  sint,  aut  suppressi,  aut  omnino  denique  cessaverint, 
ad  'hanc  intestinorum  pldogosin  inclinare  videntur.  — 

I3retonneau,  quum  multas  et  diversas  substan- 
tias ori  canis  applicaret,  solo  extracto  cantharidum  in 
sfleo  olivarum  soluto,  inflammationem  diphtheritidis  simil- 
limam procreari  invenit,  idque  eo  interpretatus  est,  quod 
cantharidum  oleum,  quavis  dosi  applicatum,  vim  suam  in 
epithelio  destruendo  determinet,  reliquae  autem  sub- 
stantiae rete  vasculosum  etiam  destruant.  Itaque  epithe- 
lio soluto  papillas,  quae  in  lingua  inveniuntur,  nudari,  ru- 
bescere, et  serum  secernere,  ex  quo,  quasi  ex  filtro 
fibrine  praecipitetur,  qua  primum  maculas  parvas  mem- 
branaceas separatas,  tum  maculis  singulis  confluentibus 
membranam  continentem  magis  minusve  firmiter  tunicae 
mucosae  affixam  formari.  Hanc  eo  crassiorem  esse  ac 
quasi  lardi  similem,  quo  minus  integrae  sint  papillae  et 
vasa  sanguifera.  Simili  modo  dicit  rem  se  habere  in  an- 
gina et  diphtheritide,  in  quibus  etiam  spectetur  rubor  ille 
punctatus  ac  superficialis;  sed  in  his,  quum  se  extendere 
studeant,  strias  illas  rubras  ac  concrementis  obtectas  oriri, 
quae  in  tracliea  et  interdum  in  oesophago  inveniantur, 
donec  postremo  tubuli  perfecti,  formam  referentes  orga- 

noruin,  quibus  originem  <!ebent,  existant.  Quo  autem 
laeviores  sint  membranae  mucosae,  eo  tenuiora  ac  quasi 
caduca  concrementa  in  iis.  oriri,  in  superficie  contra  in- 
aequali ac  singulis  locis  prominente  crassiora  fieri  et  fir- 
miter adhaerentia. 

In  inferioribus  tubi  intestinalis  partibus  similiter  rem 
se  habere  ac  modo  pro  structurae  varietate  aliquantulum 
variari  verisimillimum  milii  esse  videtur.  Perpaucae  ad- 
modum sectiones  post  hanc  inflammationem  institutae  sunt, 
quippe  quae  et  rara  omnino  nec  facile  lethifera  est,  om- 
nibus autem,  quas  colligere  milii  contigit,  earum  descri- 
ptionibus id  commune  esse  inveni,  quod  magis  villos, 
quam  folliculos  muciparos  inflammatione  correptos  fuisse 
demonstrarent.  Plerumque  singuli  loci  rubore  obducti 
reperiebantur,  folliculi  aut  omnino  integri,  aut  aliquantu- 
lum modo  inflammati  erant,  pelliculae  rotundae  locos  ii^ 
flammatos  obtegebar  , folliculos  intactos  relinquebant. 

Moiiro  dicit:  Si  villosa  ipsa  inflammata  erat,  in- 
terdum tota  intestinorum  diametros  lympha  coagula- 
bili  impletur,  interdum  tenues  modo  et  discissae  laciniae 
villosae  adhaerent,  interdum  inter  valvularum  intervalla 
fibrine  deponitur,  interdum  denique  tuberculorum  conico- 
rum formam  assumit. 

Pailloux  superficiem  ilei  et  jejuni  aequabiliter  pseu- 
domembranis  obtectam  invenit;  folliculi  nihil  ad  secre- 
tionem producendam  contulisse  videbantur;  sed  a villis 
singulis  primum  maculae  separatae  exsudatae  erant,  quae 

confluentes  niembranain  continentem  formaverant.  Lelut 
item  existimat,  tubulos  a parvis  maculis  oriri. 

Ilowship  in  sectione  pueri,  qui  aquam  fervidam  bi- 
berat, cardiam  coagulo  partim  mucoso  partim  lymphatico 
circumvestitam  vidit;  in  pyloro  autem  exsudatum  ad  natu- 
ram mucosam  paullatim  transiit;  villosa  singulis  locis  vasa 
capillaria  tumefacta  ostendit.  Idem  pluries  post  gastritidem 
acutam  in  ventricido  coagulum  lymphaticum  aut  crassum 
aut  tenue  fimbriisque  adhaerens  reperit. 

In  muliere  triginta  annorum , quae  dysenteriae  ^acu- 
tae succubuerat  colon  et  rectum  pseudomembranis  operta 
erant,  quibus  remotis  tunica  villosa  rubra  et  spissa  appa- 
rebat, hic  illic  puncta  rubra  sanguinis  in  villosam  effu- 
sionibus similia  dispersa  erant:  membrana  accidentalis 
ipsa  nunc  firmiter  nunc  laxe  villosae  adhaerebat,  aliis  lo- 
Cis  tenuior,  aliis  omnino  muco  purulento  a villosa  se-  s. 
juncta  erat.  (Gendrin  cf.  supra) 

Billard  in  ventriculo  infantis  puncta  parva,  albi- 
cantia invenit,  quae  villis  tunicae  mucosae  firmiter  ad- 
haerebant; his  concrementis  remotis  villi  ipsi  tumefacti 
prominentes,  rubri,  sanguine  suffusi  apparebant. 

His  descriptionibus  perlectis,  naturam  hujus  phlo- 
gosis  perscrutatus  jam  mea  sponte  ad  sententiam  perdu- 

I 

ctus  sum , in  eo  constare  differentiam  hujus  inflammatio- 
nis ab  omnibus  aliis  ejusdem  membranae,  quam  in  ca- 
tarrho,  gastroenteritide,  dysenteria,  aliis  observamus,  quod 
in  his  magis  glandulae  rauciparae,  in  nostra  villi  ipsi 
sint  affecti.  Postea  eandem  opinionem  apud  Thomson 

allatam  reperi,  ut  jam  nullus  dubitem,  quin  contendam, 
verisimillimum  esse  hac  partium  affectarum  diversitate  di- 
versitatem effici  inflammationis. 

Jam  supra  dixi,  inflammatione  non  semper  opus  esse, 
ut  tubuli  in  tubo  intestinali  formentur.  Ac  veteres  qui- 
dem scriptores  eam  rem  interpretantes  nullam  omnino  in- 
flammationis mentionem  faciunt.  Sp  indi  er  (1)  dicit: 
constat,  omnium  optime  in  intestinis  generari  posse  po- 
lypos, utpote  ubi  tales  particulae  crassae  immediate  ex 
chylo  crudiori  resultari,  remanere,  coacervari,  concrescere 
queant,  intestinis  prae  aliis  corporis  partibus  mucosis  et 
pituita  repletis.  T r e y 1 i n g tubulos  constare  e «muco  in- 
testinali acido  coagulato"  contendit.  Similem  sententiam 
Mauritius  Hoffmann  (2)  affert.  Hallerus  (3) 
autem  in  aliquo  casu  membranam  per  anum  emissam 
nihil  aliud  fuisse  putat  nisi  sanguinem  coagulatum  e vena 
portarum  effusura. 

Mihi  quidem  et  ex  ea,  quam  tubuli  interdum  prae- 
bent speciem,  et  ex  rei  natura  verisimillimum  videtur,  in- 
terdum eos  e muco  intestinali  constare.  In  hypochon- 
driacis enim,  hystericis  et  vitam  sedentariam  agentibus 
tanta  interdum  pituitae  viscidae  copia  accumulatur,  quae 
summas  aegrotis  molestias  afferat,  ac  cum  magna  eorum 
elevatione  evacuetur.  Haec  fortasse  tum  formam  tubu- 
larem assumit,  quum  irritatione  aliqua  provocata,  gluten 


(1)  Ohservalion.  niedicinal.  Centuria  MDCLXXXX,  No.  45. 

(2)  Ei)liemerid.  Ann.  IX  et  X.  obs.  LX, 

(3)  Hali  er,  Bibi.  Med.  Praei.  II.  479. 

quasi,  quo  coaguletur,  acceperit.  Mulier  quaedam  annos 
' quadraginta  quattuor  nata  multis  partubus  valde  debilitata 
et  crebris  gravibusque  hysteriae  affectionibus  subjecta  per 
aliquod  tempus  magnam  muci  viscidi  copiam,  membra- 
nas, tubulosque  pituitosos  sine  molestiarum  elevatione 
emisit  (1).  L ipsius  (2)  quidem,  celeberrimus  ille  elo- 
quentiae professor,  quem  vitam  sedentariam  egisse  opera 
sua  demonstrant,  quum  diu  multis  molestiis  vexatus  esset, 
evacuatis  multis  tubulis  e muco  viscido  constantibus,  ad 
valetudinem  optimam  reductus  esse  narratur. 

Haec  habui,  quae  de  membranarum  e tubo  intesti- 
nali dejectione  afferre  potui.  .Tam  restat,  ut  duas  histo- 
rias morbi  addam,  quarum  alteram  111.  Profess.  Wolff 
benignitati  debeo,  qui  eam  ex  sua  praxi  meciun  com- 
municavit, et  in  publicum  referre  licuit,  alteram  in  No- 
socomio Caritatis  ipse  expertus  sum. 

Professor  Illustr.  matronam  sexaginta  annorum  or- 
dini superiori  adscriptam,  corpore  sat  robusto,  sed  nimis" 
sensibilem  ideoque  annis  prioribus  affectionibus  hystericis 
crebris  vehementissimisque  subjectam  jam  diu  in  cura 
habet.  Ea  ex  annis  viginti  periodice  magnam  membra- 
narum et  tubulorum  copiam  per  anum  emittit.  Narrat 
aegrota,  se  vertebram  piscis  maritimi  devorasse,  quae, 
quum  vehementes  dolores  primum  in  pharynge,  tum  in 
intestinis  excitasset,  ita  lente  intestina  transierit,  ut  prae- 
terlapso mense  uno  et  dimidio  demum  per  anum  eva- 


(1)  Hufelan<l’s  Journal  VIII.  II. 

(2)  H e 11  n i i vita  ad  ed.  Ojier.  omnium  praeiix.  Lugd.  Bal.  1658. 


27 


cuata  sit.  Ex  eo  tempore  diversis  intervallis  hebdoina- 
.dibus  qxiattuor  usque  ad  duodecim  intercalatis  impetus 
redeunt  vehementes.  Aegrota  tum  dolorem  sentit  per 
transversam  regionem  mesogastricara , abdomen  tumefa- 
ctum et  tensum  nec  non  iii  tactu  vel  minimo  dolorificum 
est.  Accedunt  vomituritiones,  appetitus  ciborum  dejectio, 
obstructio  pertinacissima,  febris  modica.  Haec  sympto- 
mata dies  octo  vel  decem  durantia,  statim  cessant,  simulae 
aegrota  tubulos  et  membranas  per  anum  emiserit.  Haec 
omnia,  si  hirudines  loco  dolorifico  applicantur,  si  oleosa, 
diaeta  parca,  balnea  ordinantur,  breviori  spatio  circum- 
scribi possunt.  Membranas  ejectas  varia  latitudine  et 
crassitie  illustr.  professor  comparat  cum  iis,  quae,  ut  su- 
pra dixi,  menstruatione  anomala  ex  utero  interdum  ab- 
eunt, a quibus  eo  modo  differant,  quod  color  earum  ma- 
gis fuscus,  margo  magis  discissus  sit.  Tubuli  diametron 
variam  modo  unius,  modo  quattuor  linearum  habent,  lon- 
giores brevioresve  sunt,  longissimi  digitum  unum  cum 
dimidio  tenent,  alii  simplices  sunt,  alii  in  arboris  modum 
ramefacti,  ut  vasa  sanguifera.  Haec  concrementa  in  spi- 
ritu vini  servata,  formas  suas  tali  modo  amiserunt,  ut  vix 
possint  agnosci.  Professor  Illustr.  hanc  aegrotam  jam 
ex  annis  decem  curans,  affirmat  eam  et  omnino  modice 
vivere,  et  praecipue  carnem,  qua  vescatur,  in  parva  fru- 
stula dissecare,  quippe  quae  dentibus  artificialibus  impe- 
diatur, quominus  majora  mandat.  Extra  impetum  supra 
descriptum  aegrota  locum  affectum  dolore  obtuso,  quem 

in  majori  tactu  sentit,  potest  significare.  Ceterum  tum 
valetudine  omnino  bona  fruitur. 

Hic  casus,  quamvis  et  symptomatibus  impetum  co- 
mitantibus, et  tubulorum  natura  mirabili  modo  cum  mul- 
tis aliis,  quos  legi,  congruat,  tamen  et  ortu,  cui  aegrota 
Ttadtjfiara  sua  adscribit,  et  longo  spatio,  quod  durat, 
valde  memorabilis  est.  Praeterea  tubulorum  formam 
nunquam  inveni,  ut  in  hoc  casu,  in  vasorum  modum  ra- 
mosam, sed  simpliciter  tubulosam,  neque  eorum  diame- 
tron tam  parvam , sed  magis  minusve  intestinorum  dia- 
metro respondentem. 

X Jam  ad  alterum  casum  venio.  Cujus  natura  quam- 
vis valde  dubia  est,  neque  id  quidem  pro  certo  haberi 
potest,  an  omnino  morbo  nostro  adnumerari  possit,  ta- 
men ob  ipsam  rei  ambiguitatem  in  medium  proferre  liceat. 

Carolina  Frank  viginti  novem  annos  nata,  ad- 
huc innupta,  constitutione  haud  infirma,  in  juventute  scro- 
phulis  et  rhachitide  laborabat,  ut  sexto  demum  aetatis 
anno  pedibus  ire  valeret.  Menstruatio  haud  prius  intravit, 
quam  anno  undevicesimo;  ex  eo  tempore  numquam  qui- 
dem cessabat,  nec  irregularis  erat,  semper  tamen  aliquan- 
tulum justo  parcior.  Ex  tribus  abhinc  annis  coepit  queri 
de  diversis  in  ventre  molestiis,  contra  quas,  cum  ex 
taenia  eas  ortum  ducere  medici  suspicarentur,  multa  ac 
diversa  remedia  anthelmintica  adhibebantur.  Quae  omnia 
sine  eventu  sumsit  aegrota,  cura  autem  Schmidtii,  ut 
ex  ejus  descriptione  opinor,  in  usum  vocata,  aliquae  tae- 
niae partes  abiisse  videntur.  Ex  mensibus  fere  quattuor 

omnia  symptomata,  quibus  jam  prius  aegrota  vexabatur, 
incrementum  ceperunt,  ac  tum  primum  tubuli  per  anum 
evacuati  sunt.  Narrat  aegrota  horripilationibus  ac  febri 
miti  praegressis  dolorem  in  ventre  valde  auctum  atque 
in  certo  loco  fixum  esse;  constipationem  ajffuisse  perti- 
nacissimam, quae  non  nisi  hirudinibus  applicatis  et  oleo 
Ricini  sumto  cessaverit;  tum  simul  cum  sedibus  tubulos 
illos  memorabiles  dejectos  esse. 

Ex  illo  tempore  similes  impetus  intervallis  haud  cer- 
tis, nec  ulla  causa  occasionali  data  redibant.  Aegrota, 
quum  ego  talem  impetum  observarem,  de  dolore  in  re- 
gione mesogastrica  querebatur,  tactum  abdominis  aegre 
ferebat,  appetitu  ciborum  carebat,  vomituritione  et  vomitu 
molestabatur;  pulsuum  frequentia  interdum  aliquantum 
exaugebatur;  constipatio  autem  usque  eo  pertinax  erat, 
ut  vix  unciae  sex  olei  Ricini  sufficerent,  quibus  alvus  du- 
ceretur. Hac  vehementiori  symptomatum  accessione  etiam 
si  libera  erat  puella,  tamen  valetudine  omnino  bona  non 
fruebatur,  quum  semper  de  aliquibus  organorum  gastri- 
corum turbationibus  quereretur.  t 

Tubulorum,  quos  emittit,  color  inter  album  et  fu- 
scum variat;  parietum  crassitudo  in  aliis  lineam  unam 
tenet  et  ultra,  alii  taifi  tenues  sunt,  quam  tela  arachnoidea; 
crassiores  distrahere  si  tentes,  non  discinduntur,  imo  etiam 
' ut  tela  elastica  relaxantur,  tenuiores  extendi  non  pos- 
^ sunt,  quin  lacerentur.  Diametros  inter  unam  'et  quattuor 
lineas  variat.  Tubuli  ramosi  sunt  tanquam  vasa  san- 
guifera  et  ramos  minores  dimittunt,  qui  ipsi  iterum  in 

alios  divisi  sunt;  interdum  pro  ramis  foramina  spectantur ; 

alii  digitum  dimidium,  alii  unum  cum  dimidio  longi  sunt. 

/ 

Longissimus,  quem  vidi,  digiti  unius  cum  dimidio 
longitudinem,  diametron  habebat  linearum  trium  vel  quat- 
tuor, parietes  crassiores  erant,  quam  in  ceteris,  ac  magno- 
pere extendi  poterant;  a summa  ejus  parte  ramus  abibat 
longior  etiam  quam  truncus,  sed  tenuior,  e parte  oppo- 
sita duo  ramuli  tenuissimi  oriebantur. 

IIos  tubulos  et  forma  et  consistentia  et  tota  omnino 
natura  valde  ab  iis  differre,  quos  supra  discripsi,  exi- 
stimo, nec  simile  quidquam  in  aliis  exemplis  invenire  po- 
tui, nisi  quod  a nonnullis  veteribus  scriptoribus  tubulos 
cartilaginea  consistentia  fuisse  memoratur.  Multum  ac 
<liu  laboravi,  ut  mihi  interpretarer,  quomodo  hi  tubuli, 
quum  e febrine  consistere  non  videantur,  iii  tubo  intesti- 
nali formentur,  si  omnino  formentur;  nihil  autem  inve- 
nire potui,  quod  pro  certo  afferre  audeam.  Itaque,  quum 
nonnulli  dicerent,  se  microscopii  ope  eandem  in  iis  agno- 
scere structuram,  quae  mediae  arteriarum  tunicae  propria 
est,  fateor  me  ab  initio  putasse,  hos  tubulos  nihil  aliud 
esse,  nisi  arterias  ipsas,  simul  cum  carne  ab  aegrota  de- 
voratas. Sed  quum  iterum  atque  iterum  rem  considera- 
rem, minime  mihi  verisimile  videbatur,  arterias  tot  tantas- 
que  non  semel  et  consilio  sed  saepe  et  involuntarie  posse 
devorari.  Tanta  enim  frusta  vorare  non  ex  hominum 
more  sed  ex  bestiarum  esse  videtur,  aegrotam  autem, 
ut  homines  solent , cibos  mandere  ipse  vidi.  Prae- 
terea, quum  quotidie  carne  vesceretur,  quomodo  fie- 

bat,  ut  non  quotidie,  sed  modo  spatiis  interpositis  tubu- 
los dejiceret?  Si  essent  autem  arteriae,  undo  eas  venisse 
dicas?  in  carne  enim,  quae  aegrotis  praebebatur,  tot  tan- 
tasque  fuisse  cogitari  non  potest.  At  fortasse  aegrota 
nos  lusit,  sua  sponte  tubulos  aut  devoravit  aut  sedibus 
immiscuit.  Quo  consilio  et  quomodo  id  fecerit,  non  vi- 
deo, nec  animum  adeo  fraudulentum  in  ea  detegere  po- 
tui. Si  autem  simulavit,  tam  dextre  id  fecit,  ut  putem 
eam  Mason  Good,  aliosque  de  hoc  morbo  scriptores 
diligentissime  antea  perlegisse,  nam  symptomata  dejectio- 
nem tubulorum  praecedentia  omnino  eadem  erant,  quae 
ab  illis  scriptoribus  describuntur.  Itaque  certe  rem  in 
medio  relinquere  liceat;  et  quemadmodum  Treyling  in 
simili  casu,  dico:  «Magnus  mihi  erit  Apollo,  qui  hujus 
concreti  originem,  genesin,  materiam  ita  in  apricum  de- 
duxerit, ut  sciendi  avidus  ex  toto  satiari  queat.« 


VITA. 


Ibgo,  IVI  auritius  Fri  e dia  e nder,  religioni  Judaicae  addictus, 
die  II.  mensis  Seplembris  anno  MDCCCXII.  Gedani  natus  sum, 
ubi  parentes  optimos  adhuc  vivos  pia  mente  veneror. 

Postquam  primis  literarum  elementis  imbutus  eram,  in  gym- 
nasium Gedanense,  quod  tum  directore  Meineke  florebat,  rece- 
ptus sum.  In  hac  schola  praestautissima  praeceptis  et  doctrina 
professorum  Herbst,  Lehmann,  Pflugk,  Schaub  per  novem 
annos  friiilus,  anno  MDCCCXXXIV.  a directore  Kngelhardt, 
cum  maturitatis  academicae  testimonium  nactus  essem,  dimissus 
sum,  et  Regiinontium  me  contuli. 

Hic  ah  111.  Hagen,  t.  t.  Prorectore  magnifico,  civibus  Univer- 
sitatis literariae  Alberliiiae  et  a Deftincl.  Unger,  facultatis  Decano 
maxime  sj»eclal)ili;  Blediciiiae  studiosis  adserijitiis  sum.  Scholis 
tum  interfui  philosophicis  et  aestheticis  III.  Rosenkrantz;  111, 
Meyer  holaniceii  et  generalem  et  specialem,  III.  de  Itaer  zoo- 
logiam;  TIl.  3Ios  er  physiceii  experiiuentalem  ; 111.  Dulk  chemiam 
et  phannaciam^  111.  Burdach  sen.  physiologiam  et  anatomiam 
generalem^  Ex[>.  Burdach  jun.  anatomiam  specialem  et  pracli- 
cam ; 111.  Rathke  analomiaiii  specialem,  zoologiam  et  zootomiain, 
III.  Sachs  jiathologiam  et  generalem  et  specialem;  111.  Seerig 
chirurgiam  et  ophlhalmologiam ; 111.  Hayn  artem  obstetriciam  me 
docuerunt.  Clinicum  et  policlinicum  medicum  duce  111.  Sachs, 
chirurgicum  111.  Seerig  ^Mjueutavi. 

Anno  IMDCCCXXWIT.  Berolinum  me  contuli,  ubi  in  nume- 
rum civium  academiconim  me  inscripsit  111.  Heffter,  t.  t.  Rector 
Wagniticus,  in  medicinae  studiosorum  ordinem  111.  AVagner,  De- 
canus maxime  spectabilis.  Hic  111.  Romberg  de  diagnostice  et 
neuropalhologia  audivi;  scholis  clinicis  interfui  Cei.  Barez,  Cei. 
AVolff,  Cei.  Truesledt,  111.  Juengken. 

Quibus  praeceptoribus  omnibus,  viris  illustrissimis  doctissimis- 
que,  gratias,  quas  habeo,  maximas  retero.' 

Jam  • tentaminibus  et  examine  rigoroso  rite  superatis  spero 
fore,  ut,  dissertatione  et  thesibus  defensis,  summi  in  medicina 
et  chirurgia  honores  in  me  conferantur. 


T H E IS  E fS. 

1.  Rheumatismi  et  Arthritidis  fines  semper'  et  accurate  statui  non 
possunt. 

2.  Scrophulosis  et  Tuberculosis  diversi  sunt  morbi. 

3.  In  delirio  tremente  methodus  antiphlogistica  non  est  adhibenda. 

4.  Percussio  plus  prodest  in  abdomine,  quam  in  pectore, 

5.  Prognosis  non  tantum  valet  ad  curam,  quantum  diagnosis. 


